钦定古今图书集成/方舆汇编/职方典/第1293卷 > 《游金宝山记》前人
## 钦定古今图书集成/方舆汇编/职方典/第1293卷 > 《游金宝山记》前人

邑之东北，延袤六、七十里，所见无非山者，而层峦突
兀，襟带群岭，惟金宝山为绝胜。戊午秋，同人偕余作
《登高游》。于是涉江潬，循樵径，西风扑面，寒气上衣，遥
望仙峰缥缈，依稀在指顾中也。将抵山，攀缘而上，数
步一折，鸟迎于道，云绕于足，石磴花阶，送影在目，飘
飘然作夭际想矣。入山门，禅关半扃，茶烟暂歇。久之，
一僧荷锄而归，问“游子何来？”余告之故。因导余蹑危
岩，登宝塔，谒王真君毕。窃忆当年飞升故址，丹灶鹤
影，至今无一存者，而仙灵陟降时，若与月白风清共
为往还也。少焉纡回周视诸山，来朝大如盘，小如拳，
其间断者、续者、俯者、拜者，历历皆可数。遥指城郭庐
舍，隐隐在烟树间。余与诸子瞻眺数四。因思干戈缀
眼，带甲弥天，风景山河之殊，邑里丘墟之感，又转而
痛悼不已。是时也，夕阳在山，倦鸟知还。余乃止宿僧
房，听鸣钟，闻梵呗，阿那赞叹之声，涤我嚣尘，觉百年
之内，暂借此袈裟片地，消闲一夜。晨起辞山僧，留诗
壁间而去。遂不复取故道。踵虎豹之遗迹，步禽羽之
飞踪，稍折而下，直抵山腰。四面围以松阴，响以石泉。
有老衲款扉而迎，询其名，曰“龙泉庵。”余乃披襟而坐，
四顾苍然，无一不可人意者。僧朗一执礼甚恭，向余
索诗，余欣然若有所得。友人迎之归，吟未就而返。当
斯时也，虎溪一笑，蝉鸣不休，山依依欲送人。余与诸
子逐步回顾，抵书斋，不觉月影在户矣。因作《游龙泉》
诗一首，以识登临之兴云：